‹‹ከአጋርነት ተላቀን በአገራችን ጉዳይ እኩል ወደ መወሰን መጥተናል››  -አቶ ኡሞድ ኡጁሉ የጋምቤላ ክልል ርዕሰ መስተዳድር
አዲስ አበባ፡- ‹‹ባለፉት ሁለት ዓመታት ውስጥ በተጨባጭ ከአጋርነት ተላቀን በአገራችን ጉዳይ ከሌሎቹ ጋር በመሆን እኩል ወደምንወስንበት መጥተናል›› ሲሉ የጋምቤላ ክልል ርዕሰ መስተዳድር አቶ ኡሞድ ኡጁሉ ገለጹ፡፡
 ርዕሰ መስተዳድሩ አቶ ኡሞድ ኡጁሉ ትናንት ከአዲስ ዘመን ጋር ባደረጉት ቃለ ምልልስ እንደገለጹት፤ ቀደም ሲል የጋምቤላ ክልል አጋር በመባል በርካታ ዓመታትን አስቆጥሯል። ይሁንና ያለፈው ጊዜ ላይመለስ የተሰናበተ ሲሆን፤ ክልሉ ለውጡን ተከትሎ ከአጋርነት በመላቀቅ በአገሪቱ ትልልቅ ጉዳዮች እኩል ወደመወሰን መምጣት ችሏል።
እርሳቸው እንደተናገሩት፤ ኢትዮጵያ የበርካታ ብሄር ብሄረሰቦችና ህዝቦች አገር ናት። እነዚህ ብሄር ብሄረሰቦች ደግሞ ማንኛውም የአገራቸው ጉዳይ ይመለከታቸዋል። ይሁንና ይህንን መብት ለ28 ዓመታት ተነፍገው ቆይተዋል።ከለውጡ ወዲህ ግን የዳር ተመልካችነት አብቅቷል።
‹‹በተለይ ሪፎርም ከተደረጉባቸው መካከል አንዱ በብልጽግና ፓርቲ በኩል ያለው አሰራር ሲሆን፤ ፓርቲው ያለውን አሰራር እኛን በሚያካትት መልኩ ሪፎርም ማድረጉ ነው። በተለይ እኛ አጋር በሚል ቅጽል ስንጠራ የነበርን ክልሎች ይህ የፓርቲ ሪፎርም በመደረጉ ምክንያት በአገራችን ጉዳይ አንድ ላይ በመሆን የምንወስንበት ሁኔታ ተፈጥሯል። የብልጽግና ፓርቲ አንድ አካል እንደመሆናችንም በአገር እንቅስቃሴ ላይ በጋራ እየተራመድንና ውሳኔ በሚያስፈልጋቸውም ላይ እየወሰንን እንገኛለን።›› ብለዋል። ‹‹በአገሪቱ ውስጥ
 በሚደረጉ ትልልቅ ክንውኖች ላይ እንደ ብልጽግና ፓርቲ አካልነታችን በመሳተፍ ላይ እንገኛለን። ይህን ደግሞ በትክክል እየተገበርን በተጨባጭ ያረጋገጥነው ጉዳይ ነው። ይህ ማንም ሊክደው የማይችል ሐቅም ነው።›› ሲሉ ተናግረዋል።
ከለውጡ በፊት ባለው አሰራር ቢሆን ኖሮ አቅጣጫ ብቻ ከላይ ወርዶ አስፈጽሙ የሚል ትዕዛዝ ይተላለፍ ነበር። አሁን ግን እየተደረገ ያለው እንደሱ አይነት አሰራር አይደለም። ያሉት ርእሰ መስተዳድሩ፣ እንደሌሎቹ ሁሉ እኛም በአገር ጉዳይ ላይ እኩል በመንቀሳቀስ ላይ ከመሆናችን በተጨማሪ የራሳችንንም አስተዋጽኦ እያበረከትን እንገኛለን ብለዋል። 
በምክር ቤታችን የጋራ የሆነውን ጉዳይ በውይይት መግባባት ላይ በምንደርስበት ጊዜ የወሰንበት ሁኔታ አለ። እነዚህና መሰል አሰራሮች ከዚህ ቀደም ያልተለመዱ ናቸው። ይህም በተጨባጭ ለውጦች እንዳሉ የሚያሳይ ነው ሲሉ አስታውቀዋል።
ሶስት አስርት ዓመትን ሊደፍን ሁለት ዓመት ብቻ ለቀረው ጊዜ ያህል ኢህአዴግ እንደ አንድ ድርጅት ራሱ ብቻ በመሆን አገሪቱን ብቻውን ባለመብት ሆኖ ማስተዳደሩንም አቶ ኡሞድ አስታውሰዋል።
ከርዕሰ መስተዳድር አቶ ኡሞድ ኡጁሉ ጋር የተደረገውን ቃለ ምልልስ በቀጣዮቹ ቀናት ውስጥ ለንባብ እናበቃለን።
አዲስ ዘመን ሰኔ 16/2012
አስቴር ኤልያስ